Tinggal Solat Dosanya Lebih Besar Dari Zina! 

Pada satu senja yang lengang, kelihatan seorang wanita berjalan dalam keadaan terhuyung- 

hayang. 

Pakaiannya yang serba hitam menunjukkan dia dicengkam kesedihan manakala kerudungnya 
menutup rapat hampir seluruh wajahnya. 

Walaupun tidak bersolek atau memakai perhiasan lain di tubuhnya, kulitnya yang bersih, memiliki 
tubuh yang ramping dan rona wajah yang ayu, tetap tidak dapat menghapuskan kepedihan yang 
sedang membelenggu hidupnya. 

Dia melangkah perlahan-lahan mendekati rumah Nabi Musa a. s. Diketuknya pintu perlahan-lahan 
sambil mengucapkan salam. 

Apabila terdengar ucapan 'silakan masuk' dari dalam, wanita cantik itu melangkah masuk sambil 
kepalanya terus tertunduk. 

Air matanya berderai ketika dia berkata: "Wahai Nabi Allah, tolonglah saya, doakan saya supaya 
Tuhan berkenan mengampunkan dosa keji saya," 

"Apakah dosamu wahai wanita ayu?" tanya Nabi Musa a. s. terkejut. "Saya takut mengatakannya," 
jawab wanita cantik itu. "Katakanlah, jangan ragu-ragu," desak Nabi Musa. 

Lalu wanita itu memulakan cerita, "Saya... telah berzina." Kepala Nabi Musa terangkat, hatinya 
tersentak. 

Perempuan itu meneruskan, "Dari penzinaan itu, saya pun... hamil. Setelah anak itu lahir, langsung 
saya. ..cekik lehernya sampai. ..mati," cerita wanita itu sambil menangis sekuat-kuat hati. 

Mata Nabi Musa berapi-api dan dengan muka yang berang, dia mengherdik, "Perempuan jahat, nyah 
kamu dari sini! Supaya seksa Allah tidak jatuh ke dalam rumahku kerana perbuatanmu. Pergi!" teriak 
Nabi Musa sambil memalingkan muka kerana jijik. 

Mendengar herdikan itu, wanita itu pun segera bangun dan berlalu dengan hati yang hancur luluh. 
Ketika keluar dari rumah Nabi Musa, ratapannya amat memilukan. 

Dia terfikir ke mana lagi dia hendak mengadu kerana apabila seorang Nabi sudah menolaknya, 
bagaimana pula manusia lain bakal menerimanya? Terbayang betapa besar dosanya dan jahat 
perbuatannya. 

Tetapi dia tidak tahu bahawa sepeninggalannya, Malaikat Jibril turun berjumpa Nabi Musa. Lalu Jibril 
bertanya: "Mengapa engkau menolak seorang wanita yang hendak bertaubat dari dosanya? Tidakkah 
engkau tahu ada dosa yang lebih besar daripadanya?" 

Nabi Musa terperanjat. "Dosa apakah yang lebih besar dari kekejian wanita penzina dan pembunuh 
itu?" tanya Nabi Musa kepada Jibril. 


"Betulkah ada dosa yang lebih besar daripada perempuan yang nista itu?" 


"Ada," jawab Jibril dengan tegas. "Dosa apakah itu?" tanya Nabi Musa lagi. 

"Orang yang meninggalkan solat dengan sengaja dan tanpa menyesal. Orang itu dosanya lebih besar 
daripada seribu kali berzina." 

Mendengar penjelasan itu, Nabi Musa kemudian memanggil wanita itu untuk menghadapnya semula. 

Dia mengangkat tangan dengan khusyuk untuk memohon ampunan kepada Allah S. W. T untuk wanita 
itu. 

Nabi Musa menyedari, orang yang meninggalkan sembahyang dengan sengaja dan tanpa penyesalan 
adalah sama saja seperti berpendapat bahawa sembahyang itu tidak wajib dan tidak perlu ke atas 
dirinya. 

Bererti, dia seakan-akan menganggap remeh perintah Allah, bahkan seolah-olah menganggap Allah 
tiada hak untuk mengatur dan memerintah hambaNya. 

Sedangkan orang yang bertaubat dan menyesali dosanya dengan bersungguh-sungguh bererti masih 
mempunyai iman di dalam dada, yakin bahawa Allah S. W. T itu ada dan berada di jalan ketaatan 
kepadaNya. 

Itulah sebabnya Allah pasti mahu menerima taubatnya. 


'Solat Itu Tiang Agama' dan itulah yang diterapkan kepada kita sejak azali, meninggalkan solat 
diibaratkan meruntuhkan agamanya. 

Tidakkah kita sedar berapa banyaknya waktu telah kita tinggalkan? Hari ini? Semalam? Kelmarin? 
Minggu lepas? Bulan lelps? atau tahun lepas?. 

Sesungguh besarnya dosa meninggalkan solat tetapi ia bukanlah tiket untuk kita menghampiri zina. 

Maka penuhilah tanggungjawab ibadah solatmu sebaiknya. Buat para ibu bapa turutilah saranan 
Rasulullah S. A. W dalam mendidik anak-anakmu. 

Rasulullah SAW bersabda maksudnya: 

"Suruhlah anak-anakmu mengerjakan solat pada usia 7 tahun dan pukullah mereka (bila tidak mu) 
pada usia 10 tahun dan pisahkan mereka ditempat-tempat tidur". -HR. Ahmad dan Abu Dawud 


Sumber : http://www.iluvislam.com/tazkirah/nasihat/899-tinggal-solat-dosanya-lebih-besar-dari- 
zina.html 


